**SAJTÓKÖZLEMÉNY**

**Magyar rendező a nyertesek között a fiatal filmesek európai versenyén**

*A film témája a környezetvédelem és a tárgyak megújíthatósága*

Budapest, 2019. július 19. – **Galambos Levente az öt győztes egyike az Európai Bizottság EUandME elnevezésű kampánya részeként megrendezett filmes versenynek. A nyertes fiatal rendezők fejenként 7500 eurós támogatást kaptak, és neves európai filmrendezők mentorálásával vitték filmre ötletüket. A magyarországi bemutatót július 18-án tartották Budapesten, a Premier KultCaféban. A Rejtett értékek című film mától elérhető online is.**

A **Fiatal Filmrendezők Versenye** az EUandME, azaz az „EU és én” elnevezésű uniós kampány része, amely arra hívja fel a figyelmet, hogy az európaiak életét milyen sok területen segíti az Európai Unió. A 18 és 35 év közötti fiatalokat megcélzó filmes versenyt az EU összes tagállamában megrendezték. Az összeurópai pályázatra **599 szinopszis érkezett be**. Közülük a díjnyertes filmrendezőkből álló szakmai zsűri öt nyertest választott ki, akik leforgathatták filmjeiket. A díjazottak közé egy magyar versenyző, **Galambos Levente** is bekerült.

A nyertesek fejenként **7500 euró – közel két és félmillió forint – támogatást kaptak**, ötletüket pedig egy híres európai filmrendező segítségével forgathatták le. A magyar rendező mentora Zaida Bergroth finn filmrendező volt.

*„Büszkék lehetünk, hogy a közel 600 pályázóból egy magyar fiatal is lehetőséget kapott, hogy az öt nyertes egyikeként elkészíthesse rövidfilmjét. A huszonegy éves Galambos Levente ráadásul a legfiatalabb a győztesek közül.”* – mondta Zupkó Gábor, az Európai Bizottság Magyarországi Képviseletének vezetője. – „*Levente és a generációjához tartozó fiatalok életük egészét vagy jelentős részét már az Európai Unióban élték le. Számukra természetes az, hogy az Unión belül szabadon utazhatnak, tanulhatnak, vállalkozhatnak, és az is egyértelmű sokuknak, hogy például az éghajlatváltozás vagy a környezetvédelem területén csak egységes uniós fellépéssel lehet valódi eredményeket elérni. Éppen ezért különösen érdekes, hogy ők hogyan látják és hogyan mutatják be ezeket a témákat.”*

A magyar nyertes a verseny *fenntarthatóság és környezetvédelem* témakörében nyert.

A film egy olyan elfoglalt apáról szól, aki úgy érzi, egyre távolodik kislányától, mert folyamatosan egyensúlyoznia kell stresszes munkája és a rá, mint egyedülálló szülőre háruló feladatok között. Amikor kislánya kedvenc játéka elromlik, rádöbben arra, hogy a megromlott kapcsolatokat, akárcsak a törött játékokat, meg lehet javítani.

Az elkészült nyertes rövidfilmeket a Premier KultCaféban nézhették meg az érdeklődők tegnap, és mától elérhetőek online is: [Rejtett értékek online](https://bit.ly/2Y6Mgtt).

A nyertesek közül a 29 éves lengyel [*Magdalena Załęcka*](https://www.youtube.com/watch?v=AbQZLSMevME) a mobilitás témakörében készített humoros kisfilmet. [*Vlad Muko*](https://www.youtube.com/watch?v=dYWToDnm1CY) (27) észt rendező a szakértelem és vállalkozás kategóriában nyert. A spanyol [Jaime Olías de Lima](https://www.youtube.com/watch?v=8XGp4NvhLoI) (29) az európai polgárokat megillető jogok kapcsán készített kisfilmet, az ötödik nyertes pedig a román Eugen Dediu (22) lett a digitalizáció kategóriában.

**További információ:**

|  |  |
| --- | --- |
| **Zsák Kata**  Premier Hungary Communications  M: +36-20/572-1811  E-mail: [zsak@premiercom.hu](mailto:zsak@premiercom.hu) | **Kovács Katalin**  Európai Bizottság Magyarországi Képviselete  T: +36-1/209-9775  E-mail: [kati.kovacs@ec.europa.eu](mailto:kati.kovacs@ec.europa.eu) |

**HÁTTÉRINFORMÁCIÓ**

Galambos Levente 21 éves és jelenleg a Budapesti Műszaki Egyetem mechatronikai mérnök szakának hallgatója. A videózás és filmezés iránti szenvedélye a középiskolában kezdődött, ahol iskolai projektekben, osztálybulikon videózott és vágott.

Hobbiját az egyetemen is folytatta, ahol rögtön belépett a kar stúdiójába, ahol társaival egyetemi rendezvényeken videózik, illetve ők készítették el a gépészmérnöki kar imázsfilmjét is. Tavaly nyáron a VOLT és a Sziget fesztiválon dokumentálta az önkéntesek munkáját. Azóta egy profi filmes csapatban dolgozik operatőrként és vágóként, ahol filmeket, reklámfilmeket és animációkat készítenek.